REDATELJ Dario Juričan, koji se na nedavnim predsjedničkim izborima natjecao pod sloganom Korupcija svima, u srijedu poslijepodne postavio je šator ispred Zagrebačkog holdinga i rekao kako poziva "hrvatski narod: kriminalce i ostale da dođu preuzeti svoj komad te gradske tvrtke". Riječ je o najnovijem Juričanovom potezu kojim ukazuje na kriminal u Zagrebu.

Juričan je ranije danas objavio cijeli plan za boravak pred Holdingom koji je uključivao janjetinu, konzultacije u kombiju o krađi na Adventu, davanju kumstva, zapošljavanju u Holdingu, ali i bdjenje nad Holdingom te molitvu za korupciju. Sve bi trebalo pozrajati do ujutro kada je za 7:00 sati planiran doček i blagoslov djelatnika Zagrebačkog holdinga.

„Ja sam mala sitna duša, kriminalac, ovo preko su fini ljudi”, izjavio je novinarima Juričan koji je u šator u sklopu akcije „100% ZA HRVATSKU & 366% ZA HOLDING!” pozvao građane na janjetinu.

I mnogi su ga poslušali. Danas poslijepodne hrpa ljudi se okupila pred Holdingom, a neki su donijeli i svoje šatore. Kako nam je Juričan rekao u šali, donijeli su mu hrpu kuverti. No ono zbog čega su se Zagrepčani doista odlučili pridružiti Juričanu jest rušenje Bandića na čije je kriminalne rabote Juričan upozoravao tijekom cijele predsjedničke kampanje parodirajući njegov lik i djelo.

Bdjenje za Holding

Nešto prije 21 sat Juričan je na Facebooku objavio fotografije s bdjenja za Holding. "Molili smo za Holding koji nije dovoljno korumpiran", napisao je Juričan.

Podsjetimo, Juričan je danas izjavio i da će Bundek preimenovati u 'jezero Milana Bandića' jer želi da se zapamti kako je taj čovjek pobjeđivao 20 godina i koje su sve njegove zasluge.

Juričan je poručio da se Bandić njega ne treba bojati. „Ja sam taj koji će proširiti njegovu slavu, samo što će ispod njegova imena pisati gradonačelnik, rezač etiketa”, dodao je.

Novinarima je rekao da su ljudi spontano došli u njegov šator dati mu podršku jer imamo tradiciju spontanog okupljanja.

Pozvao i Milanovića, donio plinsku bocu, a komunalnu redarku podsjetio na šatoraše

Tekst se nastavlja ispod oglasa

Juričan je pozvao Milanovića da dođe u šator i da se druži s narodom jer, objasnio je, "ako ne dođe, kakav je to predsjednik koji nije iz naroda", aludirajući tako na posjet Kolinde Grabar-Kitarović šatoru u Savskoj prije i neposredno nakon što je postala predsjednica.

„On je navodno pričao da je veliki borac protiv korupcije, pa nek' dođe i nek' nas podrži, a isto tako bilo bi u redu da mi da veleposlanstvo koje sam osvojio u Indoneziji i Rumunjskoj, to je minimum koji očekujem od njega”, poručio je Juričan koji je donio plinsku bocu kako bi i tako podsjetio na šatoraške prosvjede u Savskoj.

Za Index je rekao da su ga u nekoliko navrata posjećivali policajci te komunalna redarka kojoj je rekao da je šatoraš baš kao i oni u Savskoj koji 555 dana nisu smetali ni gradskim ni državnim vlastima.

Juričan je postavio svoje plakate na kojima gostima iz Europske unije koji će doći u Zagreb zbog hrvatskog predsjedanja EU-om predstavlja Bandića i njegove bliske suradnike, a među njima i premijera Andreja Plenkovića.

Na svojoj Facebook stranici „Želim biti Milan Bandić predsjednik RH” redatelj Dario Juričan objavio je program. „Hrvatski narode: kriminalci i oni ostali, dođite preuzet svoj komad Zagrebačkog holdinga koji ste nepošteno i žmuklerski zaradili na izborima za Predsjednika davši mi glas!” napisao je Juričan.

Programom koji traje do četvrtka ujutro, predviđeno je 'maštenje ruku janjetinom, potkupljivanje medija, konzultacije u kombiju o tome kako maznut lovu na Adventu, kao i zapošljavanje u Knjižnicama, Čistoći i Gradskim grobljima'. Juričan kaže da preko noći namjerava čuvati Holding da ga ne otmu, a za četvrtak ujutro planira doček i blagoslov djelatnika ZGH-a te ranojutarnju presicu.

Pogledajte galeriju fotografija

Kako je to izgledalo večeras i ranije poslijepodne ispred Zagrebačkog holdinga pogledajte u galeriji fotografija.